
אבלי ציון וירושלים 
צבי ויינגרטן
שיח לשבת ואתחנן
החורבן הוא מאורע היסטורי שחזר פעמיים לפני אלפי שנים. מאז, המציאות של עם ישראל הוא חווית חורבן, שעיצומה הטקסי הוא בתשעה באב. השיחזור שמתבצע בטקס איננו של חווית הרעב והסבל של חורבן בית המקדש אותם לא ניתן לשחזר, אלא שיחזור של חוויית החסרון, או תזכורת לזו. גם הבטחות הנחמה שאחרי, שמלוות את תשעה באב במשך יותר מחודש וחצי אחרי, הם חלק מאותה חווית חסרון שאנו מתבקשים להיזכר בה, לחוות אותה ולהתאבל עליה. את השאריות אנו אוכלים למשך שארית השנה - ברכת בונה ירושלים, תפילת "ותחזינה", יהי רצון של סיום התפילה. עם ישראל מרגיש את גלותו כקולקטיב, ואנו מתפללים על כך יום יום מצד שני, אנו בדרך כלל קהי-חושים לנוכח תחושת הגלות הזו. אולם, בכל זאת, שורשו של הכאב נמצא בתהליך שכל אחד מאיתנו עובר באובדן הביתיות. התחושה שאין לאן לחזור, שאין את מי שנוכח ומבין לליבי באופן מוחלט, שפעם זה היה ועכשיו הוא כבר אינו - זהו בית המקדש, שלא מלווה אותנו ומשום כך אנחנו בצער. זהו תהליך שכל אחד עובר בדרכו להקים את ביתו, את בית מקדשו הפרטי והפיזי. אולם, מעבר לכך ישנה גם רוח שמפיחה את קיומו של בית המקדש, זו נמצאת במקום שאין לאיש גישה מוחלטת אליו. בתור יהודים עובדי א-ל שדרכו נסתרת, האם ניתן לומר שאת בתינו הרוחניים ניתן להקים בדעת מוחלטת ובשפה ברורה? לא, נסתרות דרכיו, וכל שנוכל הוא להקים בתים רוחניים בראש כפוף ובשפה רפה - איננו יכולים להיות בטוחים בדרכינו ובמקומותינו הרוחניים ולא נוכל להמשיך בדרך ישרה לפניו בתודעה שבתינו הרוחניים, בתי ארזים הם. הרוח שבבית, עולמית תהיה חסרה מבתים שהקמנו במו ידינו, והם לעולם לא יהיו בית ארזים כבניין שלמה. אבלות זו, אכן תמשיך להתלוות אלינו יום יום, בתקווה שבבניין ירושלים ננוחם.
נחמו נחמו עמי יאמר אלוקיכם.

(ישעיהו מ, א)

ר' חנינא בר פפא אמר: אמרו ישראל לישעיה, רבינו ישעיה, תאמר שלא באתה לנחם אלא לאותו הדור שחרב בית המקדש בימיו? אמר להם, לכל הדורות באתי לנחם 'אמר אלוקיכם' אין כתיב כאן אלא "יאמר אלוקיכם".
(פסיקתא דרב כהנא, נחמו)

